Ֆլորենս Հոլբրուկ

Ֆլորենս Հոլբրուք (անգլ.՝ Florence Holbrook, 1860, Պերու, ԼաՍելլ շրջան, Իլինոյս, ԱՄՆ - 1932), ամերիկացի գրող, մանկավարժ, սուֆրաժիստ և խաղաղության համար ակտիվիստ։ Ավելի քան հիսուն տարի դասավանդել է Չիկագոյի դպրոցներում և 1915 թվականին Հաագայում և 1919 թվականին Ցյուրիխում Կանանց միջազգային կոնգրեսում եղել է ԱՄՆ պատվիրակ։ Նա Ռոզիկա Շվիմմերի հետ եղել է Խաղաղության նավի վրա։ Նաև եղել է Ջոն Դյուիի հանձնաժողովի անդամ՝ 1929 թվականին խորհրդային կրթությունն ուսումնասիրելու համար։


== Վաղ տարիներ և կրթություն ==
Հոլբրուքը ծնվել է Պերուում, Իլինոյս, մեծացել է Ջոլիետում, եղել է Էդմունդ Ս. Հոլբրուքի և Էնն Քեյս Հոլբրուքի դուստրը։ Հայրը եղել է դատավոր և աբոլիցիոնիստ։ Ֆլորենսը բակալավրի աստիճան է ստացել 1879 թվականին, իսկ 1885 թվականին՝ Չիկագոյի համալսարանում մագիստրոսի աստիճան։


== Գործունեություն ==


=== Կրթական ===
Հոլբրուքն ավելի քան հիսուն տարի աշխատել է Չիկագոյի հանրակրթական դպրոցներում՝ որպես ավագ դպրոցի հունարենի և լատիներենի ուսուցիչ, ավելի ուշ՝ դպրոցի տնօրեն։ Նա հայտնի էր դպրոցներում արվեստը խթանելու և Չիկագոյի արվեստի ինստիտուտ ուսանողական ուղևորությունների համար։ Նա Իլինոյս նահանգի ուսուցիչների ասոցիացիայի Չիկագոյի մասնաճյուղի նախագահն էր։ 1908 թվականին ճանապարհորդել է Եվրոպայում և Մեծ Բրիտանիայում՝ ուսումնասիրելով դպրոցները, հատկապես ուսանողների ստեղծած երաժշտությունը և ձեռագործը։ Նրա աշխատանքը հատկապես ազգային ուշադրության է արժանացել, երբ նրա տարրական տարիքի աշակերտները ելույթ են ունեցել Ջոն Միլթոնի դիմակահանդես Comus-ի բեմադրության մեջ, որը անսովոր և դժվարին տեքստ էր դպրոցականների համար։ 1929 թվականին նա ուղեկցել է Ջոն Դյուիին՝ ուսումնասիրելու կրթությունը Խորհրդային Միությունում։ 1929 թվականին նա հեռացել է ուսուցչությունից։


=== Խաղաղություն ===
«Ֆլորենս Հոլբրուքը կին է, որը միայնակ չի հետաքրքրվում կրթական աշխատանքով»,-գրվել է 1895 թվականի լրագրի հոդվածում,-«նա բավականաչափ ուժեղ է, որպեսզի հետաքրքրվի այն ամենով, ինչ ազդում է մարդկության վրա»։ 1915 թվականին Հաագայում Կանանց միջազգային կոնգրեսի ամերիկյան պատվիրակության անդամ է եղել, իսկ 1916 թվականին միացել է Ռոզիկա Շվիմմերի գլխավորած Խաղաղության նավի արշավախմբին և ղեկավարել է Շվիմմերի ամերիկյան դասախոսական շրջագայությունը։ 1919 թվականին նա կրկին եղել է Կանանց միջազգային կոնգրեսի պատվիրակ, երբ այն հավաքվել է Ցյուրիխում։


== Հրապարակումներ ==
Հոլբրուքը գրել է դասարանում կիրառելու համար գրքեր, հաճախ դիցաբանության և բանահյուսական երևույթների վերաբերյալ։ «Հոլբրուքն ուներ տեսակետ, որ եթե երեխաներն իրենց կրթության ամենասկզբում լսում են լավագույն գրականությունը, նրանք երբևէ այլ բան չեն էլ ցանկանում»,-մեկնաբանում է 1895 թվականի թերթը։

Կլոր տարին առասպելների և երգերի մեջ (1897)
Հայավաթա գիրք (1898)
Շատ երկրներից։ Երրորդ ընթերցող (1901, Մերի Ֆրենսիս Հոլլի հետ)
Տարրական աշխարհագրություն (1901)
Բնության առասպելների գիրք (1902)
Հյուսիսի հերոսների (1909)
Հայավաթա այբուբեն (1910, նկարազարդել է Հ. Դ. Փոլ)
Անձավի, բլրի և լճի բնակիչները (1911)
Դրամատիկական ընթերցանություն ցածր դասարանների համար (1911)
Ամբողջ աշխարհի ուսուցիչներին (1915, Քեյթ Բլեյքի և Գրեյս դե Գրաֆի հետ)
Ամենօրյա ուղղագրիչ (1917, Մ. Վ. Օ՛Շիայի և Ուիլյամ Ադալբերտ Քուքի հետ)
«Ուսուցիչը» (1924)


== Անձնական կյանք ==
Հոլբրուքը մահացել է 1932 թվականին՝ 72 տարեկանում։ Շվիմմեր-Լլոյդի հավաքածուում կան Հոլբրուքի լուսանկարները, ինչպես նաև Հոլբրուկի գրանցամատյանների տուփը Նյու Յորքի հանրային գրադարանում։ Նրա բոլոր գրքերը, որոնք բոլորն այժմ հանրային սեփականություն են, մինչ այժմ վերահրատարակվում են և վաճառվում։ 1983 թվականին սյունակագիր Ջեյմս Ջ. Քիլփաթրիքը գիրք է գրել որպես տնօրեն Հոլբրուքի աշխատանքի մասին։


== Ծանոթագրություններ ==


== Արտաքին հղումներ ==
Առցանց գրքերի էջ Ֆլորենս Հոլբրուկի համար